Għodwa kerha għall-familja ta’ Charles Fenech ta’ 48 sena miż-Żejtun li tilef ħajtu traġikament waqt li flimkien ma’ żewġ ħutu u tliet irġiel oħra kien qed jibni kamra fir-razzett tal-familja fi Triq Ħal Tarxien iż-Żejtun, il-ġewwa mill-fabbriki f’Bulebel. L-inċident seħħ għal ħabta tad-9.30 a.m. meta Charles Fenech u ħuh Raymond kienu fuq ġewwa tal-kamra li qed tinbena, li r-raħħala jsejħula demmiela. Minn informazzjoni li ksibna minn fuq il-post jidher li r-raħħala u sħabhom kienu qed jibnu s-saqaf tal-kamra bil-planki u f’ħin minnhom ċeda ħajt u planka ċediet għal isfel u niżlet direttament fuq Charles Fenech u radmitu. Il-vittma miet fuq il-post, b’sorsi qalulna li ma mietx mad-daqqa, iżda għax bil-piż tal-planka ma setax jieħu nifs. Ħu l-vittma, Raymond ta’ 41 sena weġġa’ saqajh u ttieħed mill-ewwel l-isptar malli waslet l-ambulanza. Il-pulizija mid-distrett taż-Żejtun waslu fuq il-post u bdew jinvestigaw il-każ. Il-Maġistrat tal-Għassa Doreen Clarke ħatret inkjesta. Fuq il-post ssejħu wkoll il-membri tal-Protezzjoni Ċivili li żguraw li jneħħu l-periklu qabel mal-katavru tal-vittma ttieħed il-kamra mortwarja tal-isptar Mater Dei biex issir l-awtopsja.